Diari Oficial de la Generalitat Valenciana


Sumari del DOGV 5417, del 29-12-2006 (2006/15756)

DECRET 192/2006, de 22 de desembre, del Consell, pel qual es crea un centre públic de Formació de Persones Adultes en l'Establecimiento Penitenciario de Villena.
-----------------------------------------------------------------------------------------------------------------------------------------------------------------

### Dades del document

Número de DOGV
:   5417

Data del DOGV
:   29-12-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/15440


Organisme emissor
:   Conselleria de Cultura, Educació i Esport

Tipus de document
:   Decret

DECRET 192/2006, de 22 de desembre, del Consell, pel qual es crea un centre públic de Formació de Persones Adultes en l'Establecimiento Penitenciario de Villena. [2006/15910]  
La Llei Orgànica 2/2006, de 3 de maig, d'Educació, en el capítol IV, regula les ensenyances per a les persones adultes i determina que en els establiments penitenciaris es garantirà a la població reclusa la possibilitat d'accés a les dites ensenyances. L'educació permanent, tant en la modalitat presencial com a distància, té com a finalitat el desenvolupament personal i professional i suposa una via eficaç per a la reinserció sociocultural de la població interna en els establiments penitenciaris.  
La Generalitat, una volta efectuades les transferències dels mestres d'institucions penitenciàries en 2000, va procedir a crear centres públics de Formació de Persones Adultes en tots els establiments penitenciaris existents a la Comunitat Valenciana, i els va dotar d'una àmplia oferta de programes formatius que permeten, a la població interna, adquirir, actualitzar, completar i ampliar les capacitats i els coneixements, així com obtindre titulacions d'ensenyança reglada.  
La Direcció General d'Institucions Penitenciàries del Ministeri de l'Interior va procedir a la construcció d'un nou establiment penitenciari en la partida d'Alhorines del terme municipal de Villena, conforme al pla especial aprovat per acord de 15 de febrer de 1999, de la Comissió Territorial d'Urbanisme d'Alacant. Construït ja el centre, en estos primers anys de funcionament, la formació de persones adultes de la població interna ha sigut atesa a través del Centre Públic de Formació de Persones Adultes Arco Iris, existent a la ciutat de Villena.  
La necessitat de comptar amb una organització escolar i pedagògica adequada, que responga eficaçment a les necessitats formatives que demanda la població interna de l'establiment penitenciari de Villena, aconsella la creació d'un centre de Formació de Persones Adultes en el recinte mateix.  
L'article 13 de la Llei Orgànica 8/1985, de 3 de juliol, Reguladora del Dret a l'Educació, establix que tots els centres tindran una denominació específica. L'article 3.1 del Decret 234/1997, de 2 de setembre, del Consell, pel qual es va aprovar el Reglament Orgànic i Funcional dels Instituts d'Educació Secundària, establix que els instituts nous, el titular dels quals siga la Generalitat, tindran la denominació específica que determine la Conselleria de Cultura, Educació i Esport, amb la consulta prèvia al Consell Escolar Municipal corresponent. Este reglament és aplicable als centres públics de Formació de Persones Adultes, segons el que establix la disposició addicional primera del mateix reglament.  
La comissió de seguiment d'educació de l'Establecimiento Penitenciario de Villena, en sessió de 14 de juny de 2006, va acordar que s'assigne a este centre la denominació específica de La Atalaya.   
Per tot això, de conformitat amb el que establix l'article 17 de la Llei Orgànica 8/1985, de 3 de juliol, Reguladora del Dret a l'Educació, i l'article 15.1 de la Llei 1/1995, de 20 de gener, de la Generalitat, de Formació de Persones Adultes, a proposta del conseller de Cultura, Educació i Esport i amb la deliberació prèvia del Consell, en la reunió del dia 22 de desembre de 2006,  
DECRETE  
Article 1  
Es crea, en l'Establecimiento Penitenciario de Villena, el següent centre docent:  
Província: Alacant.  
Localitat: Villena.  
Denominació: Centre Públic de Formació de Persones Adultes La Atalaya.  
Codi: 60040268.  
Titular: Generalitat.  
Domicili: carretera núm. 330, km 66.  
Composició: 3 unitats del 2n nivell del Cicle II i 13 unitats de la resta de programes formatius.  
Article 2  
Les places escolars d'este centre es reservaran a l'alumnat internat i subjecte a règim tancat en l'Establecimiento Penitenciario de Villena, dependent de la Direcció General d'Institucions Penitenciàries del Ministeri de l'Interior.  
Article 3  
L'organització i funcionament d'este centre s'ajustaràn a allò que s'ha determinat en el Reial Decret 1203/1999, de 9 de juliol, i en la normativa vigent de la Conselleria de Cultura, Educació i Esport per als centres de Formació de Persones Adultes.   
Disposició addicional  
El que establix el present decret s'inscriurà en el Registre de Centres Docents de la Comunitat Valenciana.  
Disposicions finals  
Primera  
Es faculta el conseller de Cultura, Educació i Esport perquè adopte totes les mesures que siguen necessàries per al compliment i desenvolupament del que establix este decret, així com per a modificar, si és el cas, la composició i configuració del centre creat per este decret.  
Segona  
El present decret produirà efectes a partir de l'inici del curs escolar 2006/2007.  
Valencia, 22 de desembre de 2006.  
El president de la Generalitat,  
Francisco Camps Ortiz.  
El conseller de Cultura, Educació i Esport,  
Alejandro Font de Mora Turón.